**1. Indledning**

[navn på bygherren] ønsker en konkurrence baseret på lige vilkår og en velfungerende byggeplads. Derfor stiller vi krav til løn og ansættelsesforhold på byggepladsen. Vi følger op på disse krav, hvis vi på byggemøder, ved anmeldelser eller på anden vis bliver opmærksomme på, at de potentielt ikke overholdes.

**2. Forpligtelsen**

Entreprenøren skal sikre, at ansatte hos Entreprenøren og eventuelle underentreprenører mv., som medvirker til at opfylde kontrakten, er sikret løn (herunder særlige ydelser), arbejdstid og andre arbejdsvilkår, som ikke er mindre gunstige end dem, der gælder for arbejde af samme art i henhold til en kollektiv overenskomst indgået af de inden for det pågældende faglige område mest repræsentative arbejdsmarkedsparter i Danmark, og som gælder på hele det danske område.

Entreprenøren skal sikre, at Entreprenørens og eventuelle underentreprenørers ansatte orienteres om gældende overenskomster. Parterne har pligt til af egen drift at reagere ved mistanke om manglende overholdelse af arbejdsklausulen.

**3. Dokumentation for overholdelse af forpligtelsen**

Entreprenøren har bevisbyrden for, at forpligtelsen, jf. pkt. 2., er overholdt. Bygherren kan på forlangende kræve at se dokumentation for, at Entreprenøren og dennes underentreprenører mv. overholder forpligtelsen. Bygherren kan kræve alle relevante dokumenter fra Entreprenøren, fra underentreprenørerne eller direkte fra disses medarbejdere, herunder løn- og timesedler, lønregnskab og ansættelseskontrakter, udtræk fra e-indkomst, revisorerklæring m.v. Entreprenøren skal derfor sikre sig, at Entreprenøren kan udlevere disse oplysninger til Bygherren på forlangende.

**4. Krav til ophold på arbejdspladsen og orientering om underentreprenører**

Bygherren skal skriftligt orienteres om, hvilke underentreprenører mv., Entreprenøren anvender ved opfyldelse af kontrakten, ved angivelse af navn og CVR nr./RUT nr. Entreprenøren skal endvidere på bygge-, drifts-, statusmøder *[dette afhænger af den konkrete organisering, og bygherren må præcisere i det konkrete udbud]* oplyse bygherren om, hvilke underentreprenører mv., der befinder sig på byggepladsen, i hvilken periode samt hvilket arbejde, de udfører. Bygherren har ret til at udstikke instruktioner for uønsket ophold, herunder overnatning, på byggepladsen, som Entreprenøren til enhver tid skal sikre overholdt.

**5. Information til beboere, naboer m.v.**

Entreprenøren oplyser ved skiltning eller på lignende måde, hvor medarbejdere, beboere eller andre kan henvende sig, hvis de har spørgsmål til forholdene på byggepladsen.

**6. Krav til registrering af udstationerede udenlandske tjenesteydere**

Registrering sker efter gældende regler om RUT registrering.

**7. Ansættelsesbevis**

Alle medarbejdere, der antræffes på byggepladsen, skal have modtaget et ansættelsesbevis. Medarbejdere skal på forlangende kunne dokumentere deres identitet ved fremvisning af billedlegitimation.

**8. Redegørelse**

Bygherren kan kræve, at Entreprenøren efter påkrav fremsender en fyldestgørende redegørelse om de forhold, der giver anledning til mistanke.

**9. Frister**

Dokumentation skal være Bygherren i hænde senest 5 arbejdsdage efter påkravets modtagelse. Redegørelsen skal være Bygherren i hænde senest 10 arbejdsdage efter påkravets modtagelse.

**10. Kontrolbesøg**

Bygherren eller dennes repræsentant kan i kontraktens løbetid foretage uanmeldte kontrolbesøg på arbejdspladsen for at sikre overholdelse af forpligtelsen.

**11. Sanktioner**

Overholder Entreprenøren ikke forpligtelserne i pkt. 2 og 4-10, ifalder Entreprenøren en bod, X kr. pr. påbegyndt arbejdsdag pr. medarbejder, hvor overtrædelsen har fundet sted, indtil forpligtelsen er opfyldt. (Se vejledning herunder) Entreprenøren skal herudover sikre betaling af ethvert skyldigt beløb til de ansatte hos Entreprenøren og eventuelle underentreprenører mv., der ikke er blevet vederlagt i overensstemmelse med pkt. 2.

Betaler Entreprenøren ikke den påløbne bod, kan beløbet modregnes i Entreprenørens vederlag. Bygherren er tilsvarende berettiget til at foretage tilbagehold i Entreprenørens vederlag med henblik på sikre betaling til ansatte hos Entreprenøren og eventuelle underentreprenører mv., jf. pkt. 2.

Ved væsentlig misligholdelse kan Bygherren skriftligt meddele Entreprenøren, at aftalen er ophævet, medmindre Entreprenøren inden 8 dage fra modtagelsen af meddelelsen bringer misligholdelsen til ophør.

Bygherren kan ved ophævelse kræve erstatning af Entreprenøren for eventuelle tab forbundet med ophævelsen.